钦定古今图书集成/历象汇编/庶征典/第171卷 > 王充论衡 > 《白兔诗》秦镐
## 钦定古今图书集成/历象汇编/庶征典/第171卷 > 王充论衡 > 《白兔诗》秦镐

“寒日三山尽，深秋万卉枯。霜风催上蔡，露液洒平芜。
肃肃罝于野，爰爰兔在隅。入眸惊罕绝，落手诧稀无。
宿莽微云抱，遥冈片日扶。可是涛凝魄，应为雪浸肤。
奔疑珠乱缀，卧想玉斜铺。黄犬虚相忆，苍鹰枉自呼。
仙娥辉乍减，郢客翰无孤。岩际浑猜石，沙边祗类凫。
光堪齐越雉，色岂俪秦狐。持以将熊轼，留之配虎符。”
莹莹游水镜，皎皎落冰壶。纪筭占毛毳，征休验斗枢。
还同黄霸事，锡赍下天衢

《宋书符瑞志》：“白狼，宣王得之而犬戎服。”

“《物类相感志》委蛇，音威夷。出水泽间，齐桓公出田而
遇之，状如大毂，其长如辕，紫衣而朱冠。其为物也恶
闻雷车，声闻则捧其首而立见者，霸王之象也。”
《孔丛子记问》篇：“叔孙氏之车子曰鉏商樵于野而获
兽焉，众莫之识，以为不祥，弃之五父之衢。冉有告夫
子曰：‘麇身而肉角，岂天之妭乎’？夫子曰：‘今何在？吾将
观焉’。”遂往，谓其御高柴曰：“若求之言，其必麟乎？”到视
之，果信言。偃问曰：“飞者宗凤，走者宗麟，为其难致也。
敢问今见，其谁应之？”子曰：“天子布德，将至太平，则麟
凤龟龙先为之祥。今宗周将灭，天下无主，孰为来哉？”
遂泣曰：“予之于人，犹麟之于兽也。麟出而死，吾道穷
矣。”乃歌曰：“唐虞世兮麟凤游，今非其时吾”何求，麟兮
麟兮我心忧。

《汉书五行志》：昭帝时，昌邑王贺闻人声曰：熊。视而见
大熊，左右莫见，以问郎中令龚遂，遂曰：“熊，山野之兽，
而来入宫室，王独见之，此天戒大王，恐宫室将空，危
亡象也。”贺不改悟，后卒失国。

《晋书慕容超载记》：“超祀南郊，将登坛，有兽如马状，类
鼠而色赤，集于圜丘之侧，俄而不知所在。”

《搜神后记》：丹阳人沈宗，在县治下以卜为业。义熙中，
左将军檀侯镇姑熟，好猎，以格虎为事，忽有一人著
皮裤，乘马从一人亦著皮裤，以纸裹十馀钱，来诣宗
卜云：“西去觅食好，东去觅食好。”宗为作卦，卦成告之，
“东向吉，西向不利。”因就宗乞饮，内口著瓯中，状如牛
饮。既出，东行百馀步，从者及马皆化为虎，自此以后，
虎暴非常。

《述异记》：“䝟貐，兽中最大者，龙头马尾虎爪，长四百尺，
善走，以人为食，遇有道君即隐藏，无道君即出食人。”
《册府元龟》：“南齐安陆王子敬为扬州刺史，先是，有麞
入广陵城，投井而死。又有象至广陵，其后子敬于镇
被害。”

《南史侯景传》：“景废简文，迎豫章王栋即皇帝位，又矫
萧栋诏禅位，即南郊柴燎于天，升坛受禅。将登坛，有
兔自前而走，俄失所在。”

《物异考》：“后周建德中，阳武有兽三，状如水牛，一黄，一
赤，一黑，赤与黑𩰚。久之，黄者自傍触之，黑者死，黄赤
俱入于河。”

《北史魏本纪》：“献帝年老，乃以位授子圣武皇帝，命南
移，山谷高深，九难八阻，于是欲止。有神兽似马，其声
类牛，导引历年乃出，始居匈奴故地。”

《册府元龟》：“齐王祐，太宗贞观中为齐州都督，以谋逆
诏还京师，赐死。祐好养鸭，忽有野狸入笼中，齰四十
馀鸭，皆断其头。及败，同恶而诛者四十四人。”

《耳目记》：周永昌中，涪州多虎暴。有一兽似虎而绝大，
逐一虎噬杀之。录奏检《瑞应图》，乃酋耳也。不食生物，
有虎则杀之。

《册府元龟》：“元载为中书侍郎、平章事，居长寿坊。代宗
大历四年九月己卯，有猛虎入城，止于载私庙。命金
吾将军薛岌、射声将军皓发弩手射杀之以献。十二
年，载被诛，毁其私庙木主。”

《唐书崔祐甫传》：“祐甫迁中书舍人，性刚直，遇事不回。
时侍郎阙，祐甫摄省事，数与宰相常衮争议不平。衮
怒，使知吏部选。每拟官，衮辄駮异，祐甫不为下。会朱
泚军中猫鼠同乳，表其瑞，诏示衮，衮率群臣贺，祐甫
独曰：‘可吊不可贺’。诏使问状，对曰：‘臣闻礼，迎猫为其
食田鼠，以其为人去害，虽细必录。今猫受畜于人，不
能食鼠，而反乳之，无乃失其性邪？猫职不修，其应若
曰：法吏有不触邪，强吏又不捍敌。臣愚以为当命有
司察贪吏，诫边候，勤徼巡，则猫能致功，鼠不为害’。”代
宗异其言。

《册府元龟》，李希烈为淮西节度使。德宗建中初，希烈
于唐州得象一头，以为瑞应。又上蔡、襄城获其珍宝，
乃是“烂车缸”及“滑石”伪印也。寻而希烈死。

《物异考》：长庆中，吐蕃陇上出异兽，如狼而腰尾皆长，
色青迅猛，见蕃人即捕而食之，遇汉人则不食。
《北梦琐言》：“唐左军容使严遵美，于阉宦中仁人也，自
言北司为供奉官，裤衫给事，无秉简入侍之仪。”又云：
“枢密使廨署三间屋，书柜而已，亦无视事厅堂状。后
贴黄指挥公事，乃是杨复恭夺宰相权也，自是常思
退休”，一旦发狂，手足舞蹈，家人咸讶。傍有一猫一犬，
猫谓犬曰：“军容改常也，颠发也？”犬曰：“莫管他，从他。”俄
而舞定，自惊自笑，且异猫犬之言。遇昭宗播迁凤翔，
乃求致仕梁州。蜀军收降兴元，因徙于剑南，依先王
优待甚异，于青城山下别墅以居之，年过八十而终。
其忠正谦约，与西门季元为季孟也。于是诛宦官，唯
西川不奉诏，由是脱祸。家有《北司治乱记》八卷，备载
阉宦忠佞好恶。尝闻此传，偶未得见，即巷伯之流，未
必俱邪？良由南班轻忌太过，以致参商，盖邦国之不
幸也。先是路岩相自成都移镇渚宫，升所乘马忽作人语，且曰：“芦荻花，此花开后路无家，不久及祸。”然畜
类之语，岂有物凭之乎？石“言于晋”，殆斯比也。

严司空镇，梓州盐亭县人。所居枕釜戴山，但有鹿鸣，
即严氏一人必殒。或一日，有亲表对坐，闻鹿鸣，其表
兄曰：“釜戴山中鹿又鸣。”严曰：“此际多应到表兄。”其表
兄遽对曰：“不是严家子，合是三兄与四兄。”不日，严氏
子一人果亡。是何异也？

《册府元龟》：“后唐武皇初为太原节度使，以昭宗景福
二年十二月狩于近郊，获白兔，有角，长三寸。”

蜀梼杌王建光天二年四月有狐举于寝室建因感
疾甚笃六月建薨。

《幸蜀记》：百姓谯本骂母，忽然化成虎上城，赵廷隐射
杀之，因见昶言曰：“虎，山林之兽，而人化之，入于城市，
疑虎旅中有不轨之士。”其夜张洪谋叛，翌日为其党
所告，伏诛。洪，太原人，刚勇猛厉，军中号为张大虫。至
是有虎上城被诛，即其验也。

《十国春秋·蜀唐道袭传》：道袭常夏日会大雨，见所畜
猫戏水于檐滴下，忽尔雷电交至，化为龙而去。
《李遇传》：厩中畜猴子数头。一夕，圉人秣马，见有物如
驴，黑而毛，手足皆如人，据地食猴几尽。未几，遇族诛。
《江南野录》：嗣主如南都，既数日，诘旦，殿庭忽见残獐
一脚，视之乃兽食之馀。询宿卫，莫知所以。使往询陈
陶，陶“曰：‘昨暮乃狼星直日故尔’。”嗣主叹曰：“真鸿儒矣！”
《辽史太宗本纪》：帝太祖第二子，母淳钦皇后萧氏，唐
天复二年生，神光异常，猎者获白鹿，人以为瑞。
《宋史王著传》，建隆二年，知贡举，时亳州献紫芝，郓州
获白兔，陇州贡黄鹦鹉。著献颂，因以规谏。太祖甚嘉
其意，下诏褒之。

《王延范传》：“范为江南转运使，有豹入其公宇，噬伤数
吏，从者皆恐栗不敢进，延范独拔戟前，逐刺杀之，益
以此自负。广州徐休复告延范将谋不轨及诸不法
事，斩广州市。”

《燕翼贻谋录》：太平兴国九年十月癸巳，岚州献兽，一
角似鹿，无斑，角端有肉，性驯善。诏群臣参验。徐铉、滕
中正、王佑等上奏曰：“麟也。”宰相宋琪等贺。

《玉海》：《淳化秘阁图》，画有李赞华千角鹿、黄昌白兔，皆
一时之绝。

《宋史王禹偁传》：咸平初，知黄州。四年，州境二虎𩰚，其
一死，食之殆半，群鸡夜鸣，终月不止。冬雷暴作，禹偁
手疏引《洪范传》陈戒，且自劾。上遣内侍乘驲劳问，醮
禳之，询日官，云：守土者当其咎。上惜禹偁才，是日命
徙蕲州。禹偁上表谢，有“宣室鬼神之问，不望生还；茂
陵封禅之书，止其身后”之语。上异之，果至郡，未逾月
而卒。

《贤奕编》：韩世忠夫人，京口娼也。常五更入府伺候贺
朔，忽于庙庑下见一虎蹲卧，鼻息齁齁然，惊骇亟走
出，不敢言，已而人至者众，复往观之，乃一卒也。因蹴
之起，问其姓名，为韩世忠。心异之，密告其母，谓此卒
定非庸人。乃邀至其家，具酒食深相结纳，资以金帛，
约为夫妇。世忠后立殊功，为中兴名将，遂封两国夫
人。

《续夷坚志》：“癸卯初，有熊数十万，从内乡硖石入西南
山，衔枚并进，行既远，掌皆出血，有羸劣而死者，群熊
自食之。州县有文移传报。”

《永昌府志》：“腾越有地名缅青，昔有二兽出，大如橐驼，
毛色碧绿，狮首象蹄，牛尾，有齿无牙，顶带肉角，见人
则伏地而鸣，土人误杀其一，暴露数日，不腐臭，父老
云，此兽见则有兵。”

永昌府彝民家产一犊，夜中有光烛栏，民以为怪，杀
之。次早，见身有肉鳞，其色青蓝，边末红淡，每鳞之内
皆有细毛，蝇蚊不敢近。

《明通纪》：洪武元年闰七月，师克通州。元主闻报大惧，
集三宫后妃太子同议避兵北行。迟明，召群臣会议
端明殿。及开门，忽有二狐自殿上出。元主见而叹曰：
“宫禁严密，此物何得至此。殆天所以告朕，朕其可留
哉。”

周王畋于钧州获驺虞王来朝，献之，群臣称贺，侍讲
杨荣作颂以献。既而四方奏“甘露屡降，嘉禾呈瑞，野
蚕成茧。”外国献麒麟、白雉、白鹿、白豕、元兔、白象、灵犀
之属甚众。荣与解缙、胡广、金幼孜、梁潜等咸作歌颂
以进。

《明外史陈亨传》：“亨少子懋，宣德元年从讨乐安还，仍
镇宁夏。三年，奏徙灵州城，得黑白二兔以献。宣宗喜，
亲画马赐之。”

虎荟文宣朝祥瑞，无间远迩。永乐甲申八月，驺虞出
周郊，二虎随之。甲午榜葛剌国，乙未麻林国俱贡麒
麟。宣德己酉，来安县石固山获驺虞二，是《关雎》鹊巢
之应，毕备于一时也。癸丑闰八月，编修许彬进麒麟、
狮子、福禄、元虎《四祥诗》。

《续己编》：福建布政使朱彰，交阯人而寓于苏。景泰初，
谪为陕西庄浪驿丞。有西蕃使臣入贡一猫，道经于驿，彰馆之，使译问猫何异而上供。使臣书示云：“欲知
其异，今夕请试之。”其猫盛罩于铁笼，以铁笼两重纳
著空屋内。明日起视，有数十鼠伏笼外尽死。使臣云：
“此猫所在，虽数里外，鼠皆来伏死。”盖猫之王也。
《异林》：弘治中，滦阳民家牛产一麟。初不为异，偶过廨
宇，见壁上画麟，始大惊悟。俗谓麟能茹铁粪金，遂以
铁灌之而毙。后献其皮于镇府，镇府贡于庭，两胁有
甲，毛从甲孔中出，角栗形，才及犬大。崇明民家于海
中设网，忽猎一兽，如犬，黑色，置家池，善盗鱼患之，驱
而入海，行甚捷，海水为之披跃，乃知为犀也。

《庚己编》：弘治末，南昌艾公璞巡抚江南，苏州属县崇
明申报本县民家有鸡生卵而方者，异而碎之，中有
猕猴，才大如枣。艾公以告巡江都御史长洲陈璚，欲
同奏于朝。陈公曰：“妖异诚当以闻，然其物怪甚，度已
不存矣。万一柄臣喜事者以诏旨何以进命？”艾公乃
止。

《空同子》。嘉靖六年四月，舞阳之野麟生于牛。其夜火
光，又其声雷，又见其角而鳞，以为妖，击之，口吐火鳖。
顷又苏。瘗之土又自起，声转雷击，碎首乃死。见者谓
麟也。野人惧，扛之省城，然诚麟也。古谓麟一角，然此
则双肉角；麟马蹄，此则牛蹄。古谓鹤胎生，今鹤卵生，
岂传者误耶？抑形有变耶？此似麟非麟者耶？古又谓
“牛马交则生麟”，此牛马交者耶？

《明外史胡宗宪传》：“赵文华得死罪，宗宪失内援，思自
媚于上，会得白鹿于舟山，献之。帝大悦，行告庙礼，厚
赉银币。未几，复以白鹿献帝谓一岁中天再降瑞，益
大喜，告谢元极宝殿及太庙，百官称贺，加宗宪秩。”
《李遂传》：“遂博学多智，长于用兵，然亦善逢迎。帝好祥
瑞，因进白兔，帝为遣官告庙，由此益眷遇。”

《陕西通志》：牛应元任光山县，有产麟之异，应元独不
以为瑞。有中使过，揭图以进，上责之部使者，应元曰：
“国家以民和年丰为瑞，麟而瑞，谀也。小臣死不敢谀。”
上是之，第令取其革以献。

《虎苑》：刘马大监从西番得一黑驴，进上，能一日千里。
又善𩰚虎，上取虎城牝虎与𩰚，一蹄而毙。又𩰚牡虎，
三蹄而毙。后取𩰚狮，狮折其脊，刘大恸，盖龙类也。
《浙江通志》：“胡宏字任之，宁波人。少读《易》，遇一道人，以
卜筮授之，发无不中。有一人家暴富，心疑之，宏为设
卦曰：‘家有狸奴走入室，是其祥也’。曰：‘然’。曰：‘狸形必大，
可称之，得几斤’？”曰：“七斤许。”曰：“富及七载，狸奴当去，何
能久”至期，狸奴果去，不见。家贫如初。

《太平清话》：“西川有一孽龙，似马，日行千里。南海有一
虬龙，与驽骀交之，遂生一兽，前二足如龙，后二足如
虎，有肉翅，飞而食。”

《广平府志》：“崇祯庚辰，虎突入临洺镇，适真定剿贼兵
至，共射杀之。”

《诗小序》：“驺虞，鹊巢之应也。鹊巢之化行，人伦既正，朝
廷既治，天下纯被文王之化，则庶类蕃殖，蒐田以时。
仁如驺虞，则王道成也。”

《谭子牺牲》，麒麟出，亡国土之象也。

《铁围山丛谈》：岭右俗淳物贱。始吾以靖康丙午来博
白时，虎未始伤人，独村落间窃羊豕，或妇人小儿呼
噪逐之，必委置而走。有客尝过墟井，系马民舍篱下，
虎来瞰篱，客惧，民曰：“此何足畏？”从篱傍一叱，而虎已
去，村人视犹犬然。十年之后，流寓者甚众，风声日变，
百物涌贵，而虎浸伤人。今则啖人于内地弗殊，风俗
浇厚，亦及禽兽耶？先王《中孚》之道，信及豚鱼，知必不
诬。

《物类相感志》：麟，庄氏云：“若周之获麟，乃为汉高祖之
应。”谓周德既衰，君臣失道，乌能致麟而远应汉高祖
也。又仲尼生有紫麟，格于孔氏之门。紫麟圣人应之
以生也。

《虎苑贞符赞》曰：“白虎金精，缟质元章。西方之宿，匪祸
伊祥。圣人受历，宝图皇皇。孰谓於菟，麒麟凤凰

《孝经右契》孔子夜梦丰沛邦有赤烟气起，颜回、子夏
侣往观之。驱车到楚西北范氏之庙，见刍儿捶麟，伤
其前左足，束薪而覆之。孔子曰：“儿，汝来姓为谁？”儿曰：
“吾姓为赤松子。”孔子曰：“汝岂有所见乎？吾所见一禽，
一如麏羊头，头上有角，其末有肉，方以是西走。”孔子
发薪下麟，孔子而蒙其兽。

元池说：林少昊出野，遇一兽，牛首而人身，惊归告皇
娥，娥曰：“昔余闻之，帝子牛首人身其名，师亲见之者，
百福胥臻，天将福汝，汝何妄惊乎？”帝乃释然。